《海天吟》
清代·黄培芳

南溟万古滔滔流，中有三山日照之神洲，仙人骑鲸欻隐见，破照忽到东南头。

铁城锦水一都会，群山万壑开遐陬。七星峰上琼花发，五桂岩边琪草幽。

疑从十洲三岛分此境，离离员峤波间浮。金屑垣，桂花村，何须秦时桃花源。

我住花村最深稳，夜夜海月照我门。珊瑚宝树出海底，明珠簸弄蛟龙吞。

天风吹月海山白，仙人与我倾芳樽。遥指海水千尺深，琅琅高歌海天吟。

海波连山高接天，天上灵妃顾嫣然，会当乘槎牛斗边。

作者简介：清广东香山人，字子实，又字香石。嘉庆九年副贡生，官内阁中书，少时力学，以诗名，诗格高浑，与张维屏、谭敬昭并称为粤中三子。在罗浮山顶筑粤岳祠以观日出，因自号粤岳山人。卒年八十二。有《浮山小志》、《缥缃杂录》、《岭海楼诗文钞》等。